Man vas wat juwelierswinkel met speelgoedgeweer beroof | Netwerk24
Deur News24 08 November 2018 15:35
’n Man is in hegtenis geneem nadat hy glo probeer het om ’n juwelierswinkel in die Carnival-winkelsentrum in Brakpan aan die Oos-Rand met ’n speelgoedgeweer te beroof.
Lt.kol. Lungelo Dlamini, polisiewoordvoerder, sê die voorval het Donderdag omstreeks 08:00 plaasgevind terwyl ’n werknemer besig was om die winkel oop te sluit.
Volgens Dlamini het die man die werknemer met ’n speelgoedgeweer gedreig en gevra vir juweliersware.
“Toe die werknemer die winkel oopsluit, het sy die paniekknoppie gedruk. In die winkel het die verdagte beveel dat sy die juweliersware in sy sak sit. Die alarm het afgegaan en hy is deur veiligheidswagte in hegtenis geneem,” sê Dlamini.
Die man word van sakeroof en die besit van ’n wapen aangekla.